Diari Oficial de la Generalitat Valenciana


Sumari del DOGV 9464, del 07-11-2022 (2022/10847)

RESOLUCIÓ de 28 d'octubre de 2022, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal dels serveis de transport públic per als joves en el TRAM de Castelló i la xarxa del TRAM d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9464

Data del DOGV
:   07-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10691


Data del document
:   28-10-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * transport urbà

RESOLUCIÓ de 28 d'octubre de 2022, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal dels serveis de transport públic per als joves en el TRAM de Castelló i la xarxa del TRAM d'Alacant. [2022/10428]  
L'Estatut d'Autonomia de la Comunitat Valenciana aprovat per Llei orgànica 5/1982, d'1 de juliol (modificada per la LO 1/2006, de 10 d'abril) atribueix a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
Per part seua, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
Les tarifes dels títols de transport es van establir en l'Ordre 4/2022, de 13 de juny, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant. Per al TRAM de Castelló en l'article 13 es preveu com a títol propi de la Generalitat el denominat «títol d'acords» que pot dirigir-se a col·lectius específics. Així mateix, per al TRAM d'Alacant en l'article 10 es preveu com a títol propi d'FGV el títol «24 hores», vàlid per a totes les combinacions zonals, i en l'article 11 es preveu la possibilitat d'establir reduccions de la tarifa per a col·lectius específics orientada a la promoció del transport públic.  
Mitjançant resolució de 4 d'agost de 2022 es va disposar la reducció temporal del 30 % en el preu de venda dels títols multiviatge, exclòs el bitllet d'anada i tornada, en el TRAM de Castelló i el TRAM d'Alacant fins al 31 de desembre, a l'empara del Reial Decret llei 11/2022, de 25 de juny, pel qual s'adopten i es prorroguen determinades mesures per a respondre a les conseqüències econòmiques i socials de la guerra a Ucraïna, per a fer front a situacions de vulnerabilitat social i econòmica, i per a la recuperació econòmica i social de l'illa de la Palma.  
A fi de coadjuvar a fer front a situacions de vulnerabilitat social i econòmica mitjançant la resolució de 5 d'octubre, per a fomentar l'ús del transport públic en un context d'alts preus de l'energia i dels combustibles i, a aquest efecte, es va establir la gratuïtat o reducció total temporal de la tarifa aplicada als joves de fins a 30 anys inclusivament, en el TRAM d'Alacant adequant les condicions del títol «24 hores» i en el TRAM de Castelló adequant les condicions del «títol d'acords », amb validesa fins al 31 de desembre de 2022, termini que es prolonga fins al 15 de gener de 2023 a causa de les incidències en la distribució dels títols derivades de l'elevada demanda de sol·licituds.  
D'altra banda, l'article 39.3 de la Llei 39/2015, d'1 d'octubre, del procediment administratiu comú de les administracions públiques, permet de manera excepcional que els actes administratius tinguen eficàcia retroactiva, quan produïsquen efectes favorables a l'interessat, amb els requisits que preveu aquest precepte i que concorren en el present cas, ja que permet que persones que compleixen el requisit d'edat exigit no queden excloses de la mesura per no disposar de DNI/NIE o passaport, i es permet que en aquest cas s'acredite el compliment del requisit d'edat mitjançant el llibre de família i la presentació de la targeta sanitària SIP. La retroactivitat de l'acte no lesiona en cap cas drets o interessos legítims d'altres persones.  
Per això, en virtut del que es disposa en l'article 28 ll) de la Llei 5/1983, de 30 de desembre, del Consell, en relació amb l'article 39 de la Llei 6/2011, d'1 d'abril, de mobilitat de la Comunitat Valenciana, i vistes les propostes de la Direcció General d'Obres Públiques, Transport i Mobilitat Sostenible i del Consell d'Administració de Ferrocarrils de la Generalitat Valenciana pel que fa a la xarxa del TRAM d'Alacant, resolc:  
  
Primer. Gratuïtat temporal de les tarifes per a joves en el TRAM de Castelló  
1. Establir temporalment un títol d'acord en el TRAM de Castelló, gratuït per a les persones menors de 31 anys, en el moment de la seua sol·licitud, des de les 6.00 del matí del dia 9 d'octubre fins al 15 de gener de 2023 inclòs.  
2. El títol serà personal i intransferible i podrà ser utilitzat exclusivament en els serveis del TRAM de Castelló.  
3. Les persones interessades a obtindre el títol hauran de presentar DNI, NIE o passaport en vigor a fi d'acreditar que compleixen el requisit d'edat. Les persones menors de 14 anys desproveïdes de DNI podran acreditar el compliment del requisit d'edat mitjançant el llibre de família i hauran de presentar addicionalment la targeta sanitària SIP.  
El títol es podrà obtindre en l'oficina d'atenció al client del TRAM de Castelló, situada al carrer de Carcaixent, 1, baixos, de Castelló.  
Els terminis per a l'obtenció del títol seran objecte de comunicació i informació per xarxes socials i via web.  
  
Segon. Reducció temporal total per al col·lectiu de persones menors de 31 anys en el TRAM d'Alacant  
1. L'aplicació per a les persones menors de 31 anys, en el moment de la seua sol·licitud, d'una reducció temporal total de la tarifa del títol propi d'FGV «24 hores» del TRAM d'Alacant, des de les 6.00 del matí de l dia 9 d'octubre fins al fins al 15 de gener de 2023 inclòs. Així mateix, es modifiquen temporalment les condicions d'utilització del citat títol «24 hores» i s'estableix la seua vigència fins al 15 de gener de 2023 inclòs, amb independència de la data de la seua adquisició.  
  
2. El títol serà personal i intransferible i podrà ser utilitzat exclusivament en els serveis del TRAM d'Alacant en trajectes de qualsevol combinació zonal.  
3. Les persones interessades a obtindre el títol hauran de presentar DNI, NIE o passaport en vigor a fi de acreditar que compleixen el requisit d'edat. Les persones menors de 14 anys desproveïdes de DNI podran acreditar el compliment del requisit d'edat mitjançant el llibre de família i hauran de presentar addicionalment la targeta sanitària SIP.  
Els terminis, llocs i procediments d'obtenció del títol seran objecte de comunicació i informació per xarxes socials i via web.  
  
Tercer. Habilitació  
1. Es faculta la persona titular de la Direcció General d'Obres Públiques, Transport i Mobilitat Sostenible per a la realització de totes les accions que siguen necessàries per a l'aplicació i execució de la present resolució en el TRAM de Castelló i, en particular, per a impulsar la tramitació de l'acord amb l'operador.  
2. Es faculta la persona titular de la Direcció Gerent de Ferrocarrils de la Generalitat Valenciana per a la realització de totes les accions que siguen necessàries per a l'aplicació i execució de la present resolució en la xarxa del TRAM d'Alacant.  
  
Quart. Efectes  
1. De conformitat amb l'article 39.3 de la Llei 39/2015, d'1 d'octubre, del procediment administratiu comú de les administracions públiques, la present resolució produirà efectes des del 5 d'octubre de 2022.  
  
2. Deixar sense efecte la resolució de 5 d'octubre de 2022 per la qual s'acorda la gratuïtat temporal dels serveis de transport públic per als joves en el TRAM de Castelló i la xarxa del TRAM d'Alacant.  
Contra aquesta resolució, que posa fi a la via administrativa es podrà, potestativament, interposar recurs de reposició en el termini d'un mes, comptador des de la seua publicació en el Diari Oficial de la Generalitat Valenciana, d'acord amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors a partir de l'endemà de la seua publicació en el Diari Oficial de la Generalitat Valenciana. Tot això de conformitat amb el que estableixen els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 28 d'octubre de 2022.- La consellera de Política Territorial, Obres Públiques i Mobilitat: Rebeca Torró Soler.